**Peter Langkjær Madsen** (født 12. januar 1971 i Sæby) er en dansk domfelt drapsmann og selvlært mekaniker. Før en oppsiktsvekkende dom for drap og likskjending var han kjent for å ha konstruert og designet tre fungerende undervannsbåter sammen med venner og bekjente, samt romfartsraketter.

Liv og virke
------------

### Bakgrunn

Peter Madsen tilbrakte sine første år i vesle Sæby  sør for Kalundborg hos foreldrene Annie og kroverten Carl Madsen. Annie var mer enn 30 år yngre enn Carl og hadde tre sønner fra sine to første ekteskap. Da Madsen var 6 år, reiste Annie og tok sønnene med seg. Men det gikk ikke så bra mellom Madsen og morens nye kjæreste, og etter en stund vendte gutten tilbake til sin aldrende far.

Far og sønn delte en stor interesse for raketter, og Johannes Fischer som underviste i kjemi og fysikk ved skolen i Høng, husker fremdeles den ivrige tenåringen som spurte og grov om rakettbrennstoff i friminuttene. For Fischer dreide det seg mye om å advare gutten mot ukritisk testing av stoffene; men 3. mars 1986 sendte Madsen opp sin første rakett fra Høng. Den var litt mer enn en meter høy, basert på det amerikanske masseødeleggelsesvåpenet MX Peacekeeper, og bygget på den gamle høvelbenken på farens verksted. Den nådde en høyde av 100 meter før den stanset i luften og falt ned, uten at noen kom til skade. Madsen var kjent som litt av en nerd, han var ikke med på klassefester og hadde nesten ingen kompiser. Hjemme, sammen med en skrantende far i 70-årene, måtte gutten ta seg av renhold, klesvask og matlaging. Til gjengjeld fordypet han seg i rakettvitenskap i en grad som vekket stor respekt. I 1987 kom Madsen inn på videregående skole i Kalundborg, og flyttet på hybel der.

Faren hans døde i 1990. Madsen fortsatte å dyrke sin lidenskap, ble venner med fyrverkeriansvarlig i Tivoli i København; og han spurte ut ingeniører om rakettbrennstoff og eksperimenterte med liv og sjel, uten å bry seg med at han ofte satte seg selv og omgivelsene i fare. Han ble medlem i DARK, rakettklubben i København, der de andre medlemmene ga opp å følge med på hans ville innfall. For dem var raketter en trivelig hobby; for Madsen var de selve livet. DARK-medlemmene tok til slutt helt avstand fra ham, og hevdet at «bare å si navnet hans utløste sprinkleranlegget».

Madsen har aldri fullført noen formell utdanning, men tok kurs i sveising og en del av ingeniørutdanningen for å lære noe om ubåter. Han har greid seg ved hjelp av økonomisk støtte fra personer, organisasjoner og virksomheter som ble tiltrukket av hans dyktighet, energi og store kunnskaper, og jernviljen til å gjøre drømmer og ville innfall om til virkelighet.

### Ekteskap

Madsen giftet seg i København rådhus i november 2011. Konen hans hadde arbeidet med film og hjulpet til på Madsens verksted på Refshaleøen. I februar 2018 ble det kjent at hun hadde forlatt ham. Madsen har selv forklart at han levde i et «åpent ekteskap», noe som innebar at han hadde hatt seksuell omgang med andre kvinner om bord i ubåten.

UC3 Nautilus 2008
### Drapssaken

I august 2017 forsvant den svenske journalisten Kim Wall under en tur med en av Madsens undervannsbåter. Etter først å ha avgitt sprikende forklaringer til politiet, innrømmet Madsen at han hadde dumpet henne på havet. Deler av liket hennes ble senere funnet ved kysten av Amager ved København. I oktober 2017 tilsto Madsen å ha partert liket av Wall, men nektet for å ha drept henne. I januar 2018 ble Madsen tiltalt for overlagt drap, likskjending og annet seksuelt forhold enn samleie av særlig farlig karakter.

25. april 2018 ble Madsen enstemmig kjent skyldig for drap, annet seksuelt forhold enn samleie av særlig farlig karakter, usømmelig omgang med lik, samt for brudd på reglene om sikkerhet til sjøs. Han ble dømt til livsvarig fengsel. Madsen anket dommen på stedet, men straffen ble i ankesaken i september samme år opprettholdt. Han ble også dømt til å betale 328 246 kroner til Walls foreldre, samt 150 000 kroner til Walls kjæreste, noe som var i tråd med påtalemyndighetens ønsker.

Referanser
----------

1. ↑   pantheon.world[Hentet fra Wikidata]
2. ↑   «Journalists Killed in 2017 - Motive Confirmed: Kim Wall», utgitt 31. desember 2017[Hentet fra Wikidata]
3. 1 2  «Peter Madsen skal i fængsel på livstid: Sagen ankes». DR. 25. april 2018. Besøkt 6. november 2021.
4. ↑  .
5. ↑  «Submarine murder in Denmark». *Sun.uk*. Besøkt 27. april 2018.
6. ↑  Maria Christine Madsen (16. oktober 2017). «Skolelærer om Madsen: Slik husker jeg ham». BT.dk. Arkivert fra originalen 11. januar 2022. Besøkt 27. april 2018.
7. ↑  «Arkivert kopi». Arkivert fra originalen 30. april 2018. Besøkt 27. april 2018.
8. ↑  «Peter Madsen, mannen uten stoppknapp». *Berlingske Tidende*. Besøkt 27. april 2018. [*død lenke*]
9. ↑  Peter Astrup (27. april 2018). «Rakett-Madsen er blitt forlatt av sin kone». BT.dk. Arkivert fra originalen 27. april 2018. Besøkt 27. april 2018.
10. ↑  Marianne Vikås, Anniken Aronsen (21. august 2017). ««Rakett-Madsen» innrømmer å ha dumpet journalist i havet». *VG*. Besøkt 30. oktober 2017. [*død lenke*]
11. ↑  Lars Martin Gimse, Nicolai Eriksen (23. august 2017). «Dansk politi bekrefter at det parterte liket er Kim Wall». *Dagbladet*. Besøkt 30. oktober 2017.
12. ↑  Gard Håkon Oterholm (30. oktober 2017). «Peter Madsen tilstår partering av Kim Wall». *VG*. Besøkt 30. oktober 2017.
13. ↑  «Peter Madsen tiltalt for overlagt drap på Kim Wall». *Aftenposten*. NTB. 16. januar 2018. Besøkt 16. januar 2018.
14. ↑  Oda Ruggesæter Ertesvåg (16. januar 2018). «Peter Madsen tiltalt for overlagt drap på Kim Wall». NRK. Besøkt 16. januar 2018.
15. ↑  «Dom i ubåtsaken». Domstol.dk. Arkivert fra originalen 26. april 2018. Besøkt 27. april 2018.
16. 1 2  Holm-Nilsen, Sverre (26. september 2018). «Peter Madsen dømmes til livstid i fengsel». *NRK*. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 14. mai 2021.

|  |  |
| --- | --- |
| Oppslagsverk/autoritetsdata | VIAF **·** LCCN
 |

Portal: Danmark